钦定古今图书集成/明伦汇编/闺媛典/第033卷 > 曹均昂妻经氏
## 钦定古今图书集成/明伦汇编/闺媛典/第033卷 > 曹均昂妻经氏

按《句容县志》：“经氏，曹均昂妻，翰林编修义之母。年十
馀，值元季之乱，择配，昂育于曹氏，舅姑喜其孝，鞠之
如子。氏性温静，既合巹，克尽妇道，姑恒有疾，夙夜扶
持，不去左右，进食制衣，必致丰美，惟恐不惬舅姑意。
而自奉殊薄。诸兄弟，昂最幼，岁大饥，家日窭，诸兄皆
有蓄，至是各异居。族人或怜昂独贫而不与较，氏曰：
‘厚资有时而竭，懿亲不可隳也。况姑老，有如较论，姑
必不安’。”昂以为然。姑尝语族人曰：“吾幼妇孝，我当依
之终老。”氏躬纺绩，助衣食，或终夜不寐，族人咸重之。
或见有悖戾女，则相戒曰：“盍效经氏。”姑临终谓曰：“汝
后必有妇如汝居。”姑丧，哀毁骨立，服除不替。年五十
有八，以疾卒。子男五人：宁、实、华、琛，皆能事父，笃于兄
弟，义其季也，以力学取科第，授今官。